《送教授刘震还阙里》
明代·柯潜

才从东鲁来，又向东鲁去。珊珊珂马出津桥，炯炯霜花照青署。

人生不愿多得钱，亦不愿有负郭二顷田。但愿携书向东鲁，日与圣门孙子相周旋。

杏坛花暖鸣素弦，舞雩高咏春风前。况君又饱公家粟，书中吏隐真神仙。

嗟我京华长作客，侍从无才竟何益。几年欲作东鲁游，尘土吹人行不得。

因君归去起遐瞻，泰岳岩岩倚天碧。

作者简介：柯潜（1423—1473）明状元。字孟时，号竹岩，莆田城厢区灵川镇柯朱村人。生于明成祖永乐二十一年，卒于宪宗成化九年，年五十一岁。性高介，邃于文学。